વિધાનસભામાં ધાંધલ-ધમાલ વચ્ચે ગૃહની કાર્યવાહીને આગળ વધારવામાં આવી. બજેટની દરખાસ્તો પરની ચર્ચા ટળી. બજેટની વિભાગવાર ચર્ચા થાય તો સરકારની ત્રુટિઓ બહાર આવે એવી ગણતરી હોવાથી સત્તાપક્ષે ગૃહ શાંતિથી ચાલે તેમાં રસ લીધો નહિ હોવાનું વિપક્ષનું કહેવું હતું. દર વખતે થાય છે એમ વિધાનસભાની કાર્યવાહી પૂરી થવાના છેલ્લા દિવસે જ ગુજરાત સરકારના વિવિધ વિભાગોને લગતા કેગ (કોમ્પ્ટ્રોલર ઓફ ઓડિટર જનરલ)નો અહેવાલ ગૃહમાં મુકાયો. એના પર વિશદ અભ્યાસ અને ચર્ચાના અભાવે વિપક્ષને પોતાની ભૂમિકા મૂકવાની તક મળી શકી નહિ. આગામી દિવસોમાં લોકસભાની ચૂંટણી આવી રહી હોવાથી ‘કેગ’ના અહેવાલોમાં ગુજરાત સરકારને જણાવાતી ‘આર્થિક શિસ્ત’ની જાળવણી માટે યોગ્ય પગલાં લેવાનું ભાગ્યે જ શક્ય બને છે.